
Az első napi helyét megőrizve, az összetett 9. helyen ért célba az Italian Baja 2008-as versenyén a Technosport Hungary párosa, Kis Sándor és Czeglédi Péter. A duó számára kalandosra sikerült az utolsó szakasz: a táv felénél, egy híd mellett, kb. hat méteres mélységbe leestek a folyóba, ahol úgy megütötték az autó hátulját, hogy a pótkerék a tartószerkezettel együtt szakadt le. Ugyan hosszú perceket vesztettek, de tudták folytatni a versenyt és végül szerencsésen eljutottak a szervizig, ahol a szervizcsapat kijavította a sérülést.
Kis Sándor

Nem múlt el kaland nélkül a versenyünk, nem sokon múlt, hogy a mai napot ne egy folyó medrében végezzük. A mai második szakaszon a folyómeder már visszafelé tartó részén egy hatodik teligázas, hidas részen „nem adta ki”, leestünk a folyómederbe és nem sokon múlt, hogy majdnem úgy járjunk, mint Ács Laci csapattársunk, aki két éve ugyanígy esett le egy híd mellett egy patakba – csak ez folyó volt. 

Nekünk most szerencsénk volt, beestünk a vízbe, de úgy odavertük a kocsi hátulját, hogy a pótkerék tartószerkezettel együtt szakadt le! Bent is hagytunk vagy 5-6 percet, de a lényeg, hogy komolyabb baj nélkül megúsztuk!

Az autó hátsó futóművével lehet valami gondunk, eddig minden rendben volt, de most elpattogott, nem tudtam az úton tartani a kocsit. Két versenyt futott gátlók vannak bent, amik ennél jóval többet szoktak bírni, most az lesz a feladat, hogy kiderítsük mi volt a gond.
A verseny egészével kapcsolatban sok újat már nem tudok elmondani, nem így terveztük. Azt a célunkat, hogy kemény körülmények között is teszteljük le a kocsit teljesítettük, az eredménnyel pedig továbbra sem vagyok elégedett. Ez van, folytatjuk tovább a dolgunkat, most van mit megnézni a kocsin, hogy a Közép-Európa Ralira rendben legyen.

